**Р Е П У Б Л И К А Б Ъ Л Г А Р И Я**

**М И Н И С Т Е Р С К И С Ъ В Е Т**

**–––––––––––––––––––––––––––––––––––––––––––––––––––––––––––––––––––––––––––**

**ПОСТАНОВЛЕНИЕ**

**№**

**от 2025 г.**

**за изменение и допълнение на Наредбата за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативните актове за определени категории пътници, за субсидиране на обществени пътнически превози по нерентабилни автобусни линии във вътрешноградския транспорт и транспорта в планински и други райони и за издаване на превозни документи за извършване на превозите, приета с Постановление № 163 на Министерския съвет от 2015 г. (обн., ДВ, бр. 51 от 2015 г., изм. и доп., бр. 53 от 2017 г., бр. 83 от 2020 г., бр. 18 и 85 от 2022 г., бр. 9, 25 и 36 от 2023 г., бр. 1 от 2024 г.)**

**М И Н И С Т Е Р С К И Я Т С Ъ В Е Т**

**П О С Т А Н О В И:**

**§ 1.** В чл. 4, ал. 1, изречение първо думата „годишния“ се заменя с „прогнозен годишен“.

**§ 2.** В чл. 7, ал. 1 преди думата „годишен“ се добавя „прогнозен“.

**§ 3.** В чл. 9, изречение второ числото „10“ се заменя с „25“.

**§ 4.** В чл. 10 се правят следните изменения и допълнения:

1. В ал. 1 думата „актуализираните“ се заменят с „определените“ и думата „първоначално“ се заменя с „прогнозно“.
2. В ал. 2 числото „10“ се заменя с „20“ и думите „общините по ал. 1 с преустановен

трансфер за второто тримесечие“ се заменят с „всички общини“.

1. Алинея 3 се изменя така:

„(3) На база на постъпилите справки по ал. 2 и по реда на чл. 11, ал. 2 и 3 за всяка община се определя деветмесечен лимит, в съответствие с който се определят средствата ѝ за третото тримесечие. Общият размер на средствата, в рамките на който се определят деветмесечните лимити на общините, не може да надвишава 75 на сто от определения в държавния бюджет за съответната година годишен размер на средствата за компенсации“.

1. Създават се ал. 4 и 5:

„(4) Справките по ал. 2 се изготвят, след като общината е приключила разплащанията с превозвачите за петте месеца от началото на годината.

(5) След изпращане на справките по ал. 2 общината не извършва плащания за компенсации по наредбата със средства от централния бюджет до получаване на средствата за третото тримесечие“.

**§ 5.** В чл. 14 се правят следните изменения:

1. В ал. 1, т. 1 думите „прави промени в“ се заменят с „определя“.
2. В ал. 3 след думите „ал. 1“ се поставя запетая и се добавя „т. 2“.

**§ 6.** В чл. 16, ал. 1, т. 3 числото „15“ се заменя с „30“.

**§ 7.** В чл. 17, ал. 1 числото „31“ се заменя с „25“.

**§ 8.** В чл. 35, ал. 1 след думата „общините“ се поставя „по адрес на местоживеене, посочен в книжката за военнопострадал“ и думите „издали билета“ и запетаята след тях се заличават.

**§ 9.** В чл. 40, ал. 3 думите „за учащите се, възрастните граждани и хората с увреждания с намалена работоспособност над 70,99 на сто в общините, издали абонаментните карти“ се заменят с „в общината по място на учебното заведение – за учащите се, и по посочения при издаването на картата адрес (постоянен или настоящ) – за възрастните граждани и хората с увреждания с намалена работоспособност над 70,99 на сто“.

**§ 10.** Създава се чл. 46а:

„Чл. 46а. След получаване на опис-сметките от превозвачите за четвърто тримесечие на годината, в случай на недостиг на средства за компенсиране на стойността на пътуванията на определена група правоимащи, с изключение на тези по чл. 19, т. 7 и 8, и наличие на свободни неразпределени средства за друга група правоимащи, надвишаващи сумите по опис-сметките за издадените превозни документи, същите могат да бъдат използвани за покриване на недостига в рамките на определените за общината средства за компенсиране на безплатните и по намалени цени пътувания“.

**§ 11.** В § 1 от Допълнителната разпоредба се правят следните допълнения:

1. В т. 2 след думата „областните“ се поставя запетая и се добавя „междуобластната“.
2. В т. 3 след думата „областните“ се поставя запетая и се добавя „междуобластната“.

**§ 12.** Приложение № 13 към чл. 4, ал. 1 се изменя така:

„Приложение № 13
към чл. 4, ал. 1

МЕТОДИКА
за начина на определяне и отчитане на компенсациите и субсидиите от държавния бюджет
за превоз на пътници

I. КОМПЕНСАЦИИ

1. РАЗПРЕДЕЛЯНЕ НА ОПРЕДЕЛЕНИТЕ ОБЩО СРЕДСТВА ЗА КОМПЕНСАЦИИ В ДЪРЖАВНИЯ БЮДЖЕТ ПО ГРУПИ ПРАВОИМАЩИ:

1.1. Лицата по чл. 19, т. 1 – 6 и т. 10 се групират по следния начин:

а) лица по чл. 19, т. 1 и 2;

б) лица по чл. 19, т. 3 и 4;

в) лица по чл. 19, т. 5;

г) лица по чл. 19, т. 6;

д) лица по чл. 19, т. 10.

1.2. Установява се процентното съотношение на актуализираните годишни лимити от предходната година на база реално издадените и отчетени от общините безплатни и по намалени цени превозни документи на всяка една от петте групи, посочени в т. 1.1, към общата актуализирана сума на компенсациите за предходната година.

1.3. Определените в държавния бюджет общо средства за компенсации за съответната година се разпределят с установеното процентно съотношение по петте групи правоимащи.

2. РАЗПРЕДЕЛЯНЕ НА ОПРЕДЕЛЕНИТЕ СРЕДСТВА ПО Т. 1 ПО ОБЩИНИ:

2.1. Въз основа на получената от Националния осигурителен институт, Министерството на образованието и науката, Министерството на регионалното развитие и благоустройството и от Националния статистически институт информация се определя броят на правоимащите лица за всяка една от петте групи по общини.

2.2. Изчислява се приведен брой правоимащи за всяка община, като броят правоимащи на общината се умножава с коефициента за съответната категория община:

|  |  |
| --- | --- |
| Категория община | Коефициент |
| 0 | 3,75 |
| 1 | 2,45 |
| 2 | 1,95 |
| 3 | 1,55 |
| 4 | 1,25 |
| 5 | 1,0 |

2.3. Определената обща сума за съответната група правоимащи се разпределя по общини на база приведен брой правоимащи по следната формула:

**Прогнозен годишен лимит на общината** **за съответната група правоимащи** = Приведен брой правоимащи на общината х К х 12, където К е:

К = Определената общо сума за съответната категория правоимащи за страната/Приведен общ брой правоимащи за страната/12.

**Прогнозен общ годишен лимит на общината** = Сбор от прогнозните годишни лимити от средства за компенсации за всички групи правоимащи.

3. ОПРЕДЕЛЯНЕ НА СРЕДСТВАТА ЗА КОМПЕНСАЦИИ ЗА ПЪРВО ТРИМЕСЕЧИЕ

Средствата за първо тримесечие се определят в размер на 25 на сто от прогнозните годишни лимити на общините.

4. ОПРЕДЕЛЯНЕ НА СРЕДСТВАТА ЗА КОМПЕНСАЦИИ ЗА ВТОРО ТРИМЕСЕЧИЕ

4.1. Установява се процентното отношение по чл. 10, ал. 1 – на определения общ годишен лимит от средства за компенсации (сумата на определените годишни лимити за всички категории правоимащи), в съответствие с чл. 14, ал. 1 към общия първоначално определен прогнозен лимит от средства за компенсации (сумата на първоначално определените годишни лимити за всички категории правоимащи), в съответствие с чл. 4, ал. 1, за всяка община за предходната година.

4.2. На общините с установено процентно отношение под 50 на сто не се разпределят средства за второ тримесечие на текущата година.

4.3. На останалите общини се определят средствата в размер на разпределените им за първото тримесечие – 25 на сто от определените им прогнозни годишни лимити.

5. ОПРЕДЕЛЯНЕ НА СРЕДСТВАТА ЗА КОМПЕНСАЦИИ ЗА ТРЕТО ТРИМЕСЕЧИЕ

5.1. На база на отчетените от всички общини справки за реално издадени безплатни и по намалени цени превозни документи по приложение № 1 към чл. 10, ал. 2 и в съответствие с разпоредбите на чл. 11, ал. 2 и 3 се изчисляват деветмесечните им лимити по следния начин:

**Деветмесечен лимит от средства за компенсации за съответната група правоимащи** = Брой издадени превозни документи за съответната група правоимащи (средномесечно) х единична цена (средномесечно) х 9.

**Деветмесечен лимит на общината** = Сбор от деветмесечните лимити от средства за компенсации за всички групи правоимащи.

5.2. Когато съгласно данните от справката на дадена община не са необходими средства – подадена е нулева справка, то на общината се определя нулев деветмесечен лимит.

5.3. В случай че дадена община не е представила справката по приложение № 1 в нормативно установения срок, то деветмесечният й лимит се определя в размера на вече преведените и до момента средства и не ѝ се разпределят средства за компенсации за трето тримесечие.

5.4. Общият размер на средствата, в рамките на който се определят деветмесечните лимити на общините, е до 75 на сто от размера на определените за целта средства в държавния бюджет за съответната година.

5.5. В случай че горепосоченият общ размер на средствата е недостатъчен за покриване на необходимите деветмесечни лимити на общините, то лимитите се редуцират съразмерно на недостига – с процента на недостига.

5.6. Размер на средствата за трето тримесечие се определя на база деветмесечния лимит на общината и преведените до момента средства.

6. ОПРЕДЕЛЯНЕ НА ГОДИШНИТЕ ЛИМИТИ И РАЗПРЕДЕЛЯНЕ НА СРЕДСТВАТА ЗА КОМПЕНСАЦИИ ЗА ЧЕТВЪРТО ТРИМЕСЕЧИЕ

6.1. На база на отчетените от всички общини справки за реално издадени безплатни и по намалени цени превозни документи по приложение № 2 към чл. 11, ал. 1 и в съответствие с разпоредбите на чл. 11, ал. 2 и 3 се изчисляват актуалните им годишни лимити по следната формула:

**Годишен лимит на общината за съответната група правоимащи** = Брой издадени превозни документи за съответната група правоимащи (средномесечно) х единична цена (средномесечно) х 12.

**Годишен лимит на общината** = Сбор от годишните лимити от средства за компенсации за всички групи правоимащи.

Коефициенти по чл. 11, ал. 2, т. 2:

|  |  |
| --- | --- |
| Категория община | Коефициент |
| 0 | 2,26 |
| 1 | 1,2 |
| 2 | 1,05 |
| 3 | 0,95 |
| 4 | 0,85 |
| 5 | 0,80 |

При наличие на свободен финансов ресурс се използва формулата:

Годишен лимит на общината за съответната група правоимащи = Брой издадени превозни документи за съответната група правоимащи (средномесечно) х единична цена (средномесечно) х 9 + (Брой издадени превозни документи за съответната група правоимащи (средномесечно) х единична цена (средномесечно) х 3) х Кув, където:

Кув е коефициентът на увеличение във връзка с издаването на по-голям брой превозни документи за последното тримесечие на годината. Еднакъв е за всички общини и се прилага в размер от 1,05 до 1,20.

6.2. При по-малко планирани средства в държавния бюджет от установената необходимост, лимитите от средствата за компенсации се редуцират съразмерно на недостига – с процента на недостига.

6.3. При неподадена в срок или подадена невярна информация компенсации за четвърто тримесечие не се разпределят, а лимитът на общината остава в размер на преведените и до момента средства.

6.4. В съответствие с годишното разпределение и преведените до момента средства се извършва и разпределението на средствата за компенсации за четвъртото тримесечие по общини.

7. ОБЩИ ПРАВИЛА ПРИ РАЗПРЕДЕЛЯНЕ НА СРЕДСТВАТА ЗА КОМПЕНСАЦИИ

7.1. В подадените от общините справки по приложение № 1 и по приложение № 2, когато отчетената единична цена (средномесечно) на издадените абонаментни карти е по-висока от определената месечна максимално допустима цена за компенсиране на картите на съответната категория съгласно таблицата в чл. 40, ал. 1, като цена се приема максимално допустимата цена. Когато отчетената единична цена (средномесечно) е по-ниска от определената месечна максимално допустима цена за компенсиране на картите на съответната категория, като цена се приема отчетената цена на абонаментните карти.

7.2. При отчетени карти за безплатен пътнически превоз на деца до 14 навършени години от общини, в които няма вътрешноградски транспорт, се разпределят единствено средства за компенсиране на разходите за тяхното изработване.

7.3. След получаване на опис-сметките от превозвачите за последния месец на годината при недостиг на средства за компенсиране стойността на пътуванията на определена група правоимащи и наличие на свободни неразпределени средства за друга група правоимащи, надвишаващи сумите по опис-сметките за издадените превозни документи, същите могат да бъдат използвани за покриване на недостига в рамките на определените за общината средства за компенсиране на безплатните и по намалени цени пътувания.

II. СУБСИДИИ

1. ОПРЕДЕЛЯНЕ НА ПРОБЕГА

1.1. Разглеждат се получените справки и приложените към тях маршрутни разписания съгласно чл. 48.

1.2. Извършват се проверка и анализ на предложените пробези за съответствие с разпоредбите на чл. 1, ал. 3 и 4 – пробезите да бъдат по маршрутните разписания на автобусни линии от утвърдени транспортни схеми, включващи основни линии от вътрешноградския автобусен, трамваен, тролейбусен транспорт, включително метрото; общинските, областните, междуобластната и републиканската транспортни схеми по междуселищния автомобилен транспорт в съответствие с Наредба № 2 и да не бъдат превози по чл. 1, ал. 4.

1.3. Извършват се проверка и анализ на маршрутните разписания, по които се предлага за субсидиране пробег за съответствие с чл. 3 – имат ли сключени договори за възлагане на превозите по тях в съответствие с Регламент № 1370/2007, или са в процедура за възлагане и предстои сключването на такива.

1.4. При вътрешноградските пътнически превози се приема пробегът, предложен от общините, като при установени несъответствия с чл. 54 вътрешноградският пробег се коригира до размер, отговарящ на горепосочените нормативни изисквания – признат пробег.

1.5. При междуселищни автобусни линии в планински и други райони се приема предложеният от общините пробег, като се проверява и изчислява дали той отговаря на изискванията на чл. 48, ал. 1, т. 2, ал. 3 – 5, чл. 49, 50 и 51. При установени несъответствия междуселищният пробег в планински и други райони се коригира до размер, отговарящ на горепосочените нормативни изисквания – признат пробег.

1.6. Определят се общините и признатите пробези по градски основни линии (вътрешноградски пробег) и междуселищни автобусни линии в планински и други райони (междуселищен пробег), за които ще бъдат разпределени средства за субсидии от министъра на транспорта и съобщенията за съответната година. При междуселищния пробег се изготвя и списъкът по чл. 52.

2. ОПРЕДЕЛЯНЕ НА РЕЗЕРВ ЗА РАЗПРЕДЕЛЕНИЕ В КРАЯ НА ГОДИНАТА

От определените в държавния бюджет средства за субсидии за съответната година се отделя резерв в размер до 5 на сто от общата сума, който ще бъде разпределен в края на годината след получаването на отчетните справки от общините.

3. РАЗПРЕДЕЛЯНЕ НА ОПРЕДЕЛЕНИТЕ ОБЩО В ДЪРЖАВНИЯ БЮДЖЕТ СРЕДСТВА ЗА СУБСИДИИ ПО ВИДОВЕ ПРЕВОЗИ И ОБЩИНИ

3.1. Определят се средствата за субсидиране на превозите по нерентабилни автобусни линии във вътрешноградския транспорт и транспорта в планински и други райони (първоначални годишни лимити) за всяка община и вид превоз – вътрешноградски или междуселищен, по следната формула:

**Прогнозен годишен лимит** = Признат нетен финансов ефект (НФЕ) от предходната година х съотношението на пробега, признат за субсидиране настоящата към предходната година.

3.2. На общините, които кандидатстват за първи път за субсидии и нямат отчетен НФЕ от предходната година, им се определя лимит на база на признатия им за субсидиране пробег за годината, умножен по средна за съответната област стойност в левове на получените субсидии на километър пробег за предходната година. По този начин се определят и лимитите на общини, които през предходната година не са се отчели и/или са имали нулев или отрицателен НФЕ.

3.3. При недостиг от средства за разпределяне по общини в пълен размер на получените лимити се отделят средствата, необходими за субсидиране на превозите по междуселищни автобусни линии в планински и други райони, а лимитите от средства за субсидии по вътрешноградски превози се редуцират с еднакъв за всички общини коефициент до достигане на разполагаемата сума.

4. ОПРЕДЕЛЯНЕ НА СРЕДСТВАТА ЗА СУБСИДИИ ЗА ПЪРВО ТРИМЕСЕЧИЕ

Средствата за първо тримесечие се определят в размер на 25 на сто от определените им прогнозни годишни лимити.

5. ОПРЕДЕЛЯНЕ НА СРЕДСТВАТА ЗА СУБСИДИИ ЗА ВТОРО И ТРЕТО ТРИМЕСЕЧИЕ

Средствата за второ и трето тримесечие се определят в размер на 25 на сто от определените им прогнозни годишни лимити за всяко едно от тях.

6. АКТУАЛИЗИРАНЕ НА ПРОГНОЗНИТЕ И ОПРЕДЕЛЯНЕ НА ГОДИШНИТЕ ЛИМИТИ И РАЗПРЕДЕЛЯНЕ НА СРЕДСТВАТА ЗА СУБСИДИИ ЗА ЧЕТВЪРТО ТРИМЕСЕЧИЕ

6.1. Разглеждат се предоставените от кметовете на общини справки по образец – приложение № 3, за финансовите резултати на всички превозвачи за периода 1 януари – 30 септември на съответната година и на тяхна база се изчислява:

**Годишен лимит** = (отчетен НФЕ за деветте месеца, коригиран, в случай на несъответствие на отчетения от общината пробег за деветте месеца на годината и признатия за субсидиране пробег за същия период, пропорционално на несъответствието /9) х 12

6.2. При отчетни справки, в които НФЕ е отрицателен, т.е. има формирана над разумната печалба, размерът на годишния лимит от средствата за субсидии се формира като от преведените до момента средства се извади отрицателния НФЕ.

6.3. При неподадена в срок или подадена невярна информация компенсации за четвърто тримесечие не се разпределят, а лимитът на общината остава в размер на преведените и до момента средства.

6.4. При по-малко планирани средства в държавния бюджет от установената необходимост, годишните лимити от средствата за субсидии по междуселищни автобусни линии остават в пълен размер, а годишните лимити от средства за субсидии във вътрешноградския транспорт се редуцират съразмерно на недостига.

6.5. В съответствие с годишното разпределение и преведените до момента средства се извършва и разпределението на средствата за субсидии за четвъртото тримесечие по общини.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 13**. Определените преди влизане в сила на тази наредба на основание чл. 4, ал. 1 и чл. 7, ал. 1, годишни лимити от средства за компенсации и субсидии на общините за 2025 г. се считат за прогнозни годишни лимити.

**§ 14.** Кметовете на общини предоставят справките по чл. 10, ал. 2 за периода от 1 януари до 31 май на 2025 г. в срок до 10 дни от влизане в сила на постановлението. Деветмесечните лимити и определените въз основа на тях средства за компенсации за третото тримесечие на 2025 г. се разпределят от министъра на транспорта и съобщенията в едномесечен срок от крайния срок за получаване на справките и се предоставят на министъра на финансите за залагане на общините в 5-дневен срок от предоставяне на разпределенията.

**§ 15.** Постановлението влиза в сила от деня на обнародването му в „Държавен вестник“.

**МИНИСТЪР-ПРЕДСЕДАТЕЛ:**

**РОСЕН ЖЕЛЯЗКОВ**

**ГЛАВЕН СЕКРЕТАР**

**НА МИНИСТЕРСКИЯ СЪВЕТ:**

**ГАБРИЕЛА КОЗАРЕВА**

**–––––––––––––––––––––––––––––––––––––––––––––––––––––––––––––––––––––––––––––**

**ГЛАВЕН СЕКРЕТАР НА МИНИСТЕРСТВОТО НА**

**ТРАНСПОРТА И СЪОБЩЕНИЯТА:**

**ДИРЕКТОР НА ДИРЕКЦИЯ „ПРАВНА“ В**

**МИНИСТЕРСТВОТО НА ТРАНСПОРТА И СЪОБЩЕНИЯТА:**

